Save the date - 27 aprilie 2025! Facultatea de Drept  a Universității din București organizează simularea concursului de admitere

Marți, 27 aprilie 2025, Facultatea de Drept a Universității din București va organiza o simulare a concursului de admitere pentru studiile de licență din anul universitar 2025-2026, oferind viitorilor studenți posibilitatea de a se familiariza cu procesul de admitere. 
Pentru a putea participa la simulare, candidații sunt rugați să completeze, în perioada 24 martie – 22 aprilie 2025, un dosar online de înscriere care să cuprindă cartea de identitate, certificatul de naștere și dovada achitării taxei de înscriere la concurs. Confirmarea înscrierii va fi trimisă  prin e-mail până pe 23 aprilie 2025. 
Mai multe detalii cu privire la procesul de înscriere sunt disponibile aici.
Absolvenții Facultății de Drept a Universității din București, ocupanții a aproape jumătate dintre posturile scoase la concurs de Institutul Național al Magistraturii în 2024
Aproape jumătate dintre candidații admiși la Institutul Național al Magistraturii sunt absolvenți ai Facultății de Drept a Universității din București. Astfel, din totalul de 301 de candidați admiși, 127 sunt absolvenți ai Facultății de Drept a UB, reprezentând un procent de 42,56%. Reușita din 2024 se înscrie în linia ascendentă din ultimii ani, când rezultatele absolvenților Facultății de Drept a Universității din București s-au situat între 33-38% începând cu anul 2016 și a ajuns la 46.47% la concursul desfășurat în perioada iulie 2021 – aprilie 2022.
Informatica, Dreptul, Psihologia și Științele Educației, printre domeniile în care absolvenții UB au salariile cele mai mari
Conform datelor corelate între REVISAL și Registrul Matricol Unic (RMU) existente în sistemul de monitorizare a angajabilității absolvenților de învățământ superior (https://angajabilitate.uefiscdi.ro), dezvoltat pe baza Chestionarului Național privind Angajabilitatea Absolvenților de Învățământ Superior (CNAAIS), Universitatea din București are cel mai bine plătiți absolvenți dintre universitățile comprehensive, cu un salariu mediu de aproximativ 5.600 de lei – mai exact 5.595,5 lei, la 5 ani de la absolvirea studiilor. În topul salariilor obținute de absolvenți, Universitatea din București este urmată de Universitatea de Vest din Timișoara și de Universitatea „Babeș-Bolyai” din Cluj-Napoca. Sistemul de monitorizare a angajabilității absolvenților de învățământ superior (https://angajabilitate.uefiscdi.ro) este gestionat de UEFISCDI.
Dacă la nivelul tuturor domeniilor școlarizate, salariul mediu obținut de absolvenții Universității din București este de aproximativ 5.600 de lei, absolvenții Facultății de Matematică și Informatică au, în medie, un salariu de 17.692 de lei. Salariul maxim înregistrat în Chestionarul Național privind Angajabilitatea Absolvenților de Învățământ Superior de absolvenții Facultății de Matematică și Informatică a UB este de 33.171 de lei.
În ceea ce privește absolvenții Facultății de Drept a UB, salariul mediu obținut de aceștia și declarat în Chestionarul Național privind Angajabilitatea Absolvenților de Învățământ Superior se ridică la 7.400 de lei, în timp ce salariul maxim este de 17.808 lei.
De asemenea, absolvenții Facultății de Psihologie și Științele Educației a UB obțin, conform datelor agregate de UEFISCDI, salarii medii de aproximativ 5.500 – 6.000 de lei: pentru domeniul Psihologie, salariul mediu este de 5.958 de lei, iar cel maxim de 14.529, în timp ce pentru domeniul Științe ale educației, salariul mediu este de 5.667 de lei, iar cel maxim de 10.202 lei.


